รมว.ท่องเที่ยวฯ เร่งสร้างความเชื่อมั่นนทท. เล็งยืดเวลาเว้น VOA หวังกระตุ้นท่องเที่ยวคึก
รมว.ท่องเที่ยวฯ เร่งสร้างความเชื่อมั่นนทท. เล็งยืดมาตรการเว้น VOA กระตุ้นท่องเที่ยวคึก
รมว.ท่องเที่ยวฯ เร่งสร้างความเชื่อมั่นนทท. เล็งยืดมาตรการเว้น VOA กระตุ้นท่องเที่ยวคึก
18 ก.ค. 2562

นายพิพัฒน์ รัชกิจประการ รมว.ท่องเที่ยวและกีฬา เดินทางไปเข้ารับตำแหน่งที่กระทรวงการท่องเที่ยวและกีฬา และมีการประชุมมอบนโยบายให้แก่ข้าราชการระดับสูงของกระทรวง โดยระบุถึงมาตรการเร่งด่วนในขณะนี้ คือต้องเร่งสร้างความเชื่อมั่นและเพิ่มความปลอดภัยให้กับนักท่องเที่ยว เพื่อทำให้นักท่องเที่ยวเดินทางเข้ามาท่องเที่ยวในประเทศไทยมากขึ้น
โดยมุ่งเน้นกลุ่มนักท่องเที่ยวหลายกลุ่ม และสร้างความมั่นใจด้านความปลอดภัยมากขึ้น พร้อมอำนวยความสะดวกให้แก่นักท่องเที่ยวมากที่สุด เพราะถือว่านักท่องเที่ยวนำรายได้มาสู่ประเทศไทย และจะเน้นการท่องเที่ยวชุมชนให้มากขึ้นเพื่อไม่ให้จำนวนนักท่องเที่ยวกระจุกตัวอยู่ที่ใดที่หนึ่ง
อย่างไรก็ดี จะยังไม่พิจารณาทบทวนเป้าหมายนักท่องเที่ยวในปีนี้ แต่พยายามทำให้ดีขึ้นกว่าเดิม ส่วนรายได้ท่องเที่ยวตามที่การท่องเที่ยวแห่งประเทศไทย (ททท.) ตั้งเป้าที่ 3.8 ล้านล้านบาทนั้น ยังไม่ขอแสดงความเห็นในขณะนี้ แต่ขอรอหารือกับนายกรัฐมนตรีก่อน
ส่วนวาระพิเศษ จะเน้นเรื่องความปลอดภัย โดยมีแนวทางคือ จะสร้างอาสาสมัครตามชุมชน เพื่อให้มีส่วนร่วมในการดูแลนักท่องเที่ยวดูแลนักท่องเที่ยว เพราะกำลังเจ้าหน้าที่ตำรวจไม่เพียงพอ
ด้านกีฬา จะพัฒนากีฬาเยาวชนสู่การเป็นนักกีฬาอาชีพ Sport Tourism จะพยายามจัดทัวร์นาเม้นท์ระดับโลกให้มาจัดในเมืองไทยมากขึ้น  ซึ่งปีที่ผ่านมาประเทศไทยมีการจัดการแข่งขัน Moto GP ในอนาคตก็จะพัฒนาการวิ่ง Trail ตามนโยบายของนายกรัฐมนตรี และเรื่อง E-Sport โดยจะดึงทัวร์นาเม้นท์ใหญ่ๆ เข้ามาจัดในประเทศไทยมากขึ้นซึ่งจะเป็นการนำรายได้เข้าสู่ประเทศไทยอีกด้วย
พร้อมกันนี้ ยอมรับว่า มีโอกาสที่จะขยายระยะเวลามาตรการเว้นค่าธรรมเนียม VOA แต่ขอรับทราบนโยบายในส่วนนี้จากนายกรัฐมนตรีก่อน แต่ส่วนตัวอยากอำนวยความสะดวกให้กับนักท่องเที่ยวให้มากที่สุด
ส่วนกรณีเงินบาทแข็งค่าที่ส่งผลกระทบต่อการท่องเที่ยวนั้น รมว.ท่องเที่ยวฯ พร้อมกับหารือกับกระทรวงการคลัง และผู้ว่าธนาคารแห่งประเทศไทย (ธปท.) เพื่อดูแลค่าเงินบาทให้อยู่ในระดับที่เหมาะสม
“เมื่อรับมอบหน้าที่แล้วเราต้องทำให้ดีที่สุด ผมจะดูตัวอย่างจากรัฐมนตรีที่ผ่านมาเป็นแบบอย่าง อะไรที่ดีเราคงไว้ อะไรยังไม่ดีจะพัฒนาให้ดีขึ้น” นายพิพัฒน์ กล่าว